Akademik litseylarga oʻqituvchilarni tanlov asosida ishga qabul qilish tartibi toʻgʻrisidagi nizomni tasdiqlash haqida
(resolution, 2024-04-27)

Oʻzbekiston Respublikasi Prezidentining 2017-yil 14-martdagi PQ-2829-son “Oʻrta maxsus, kasb-hunar taʼlimi muassasalari faoliyatini yanada takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Oliy va oʻrta maxsus taʼlim vazirligining Oʻrta maxsus, kasb-hunar taʼlimi markazi va Bandlik va mehnat munosabatlari vazirligi qaror qiladi: 1. Akademik litseylarga oʻqituvchilarni tanlov asosida ishga qabul qilish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom akademik litseylarda boʻsh (vakant) boʻlgan oʻqituvchi lavozimlariga tanlov oʻtkazish tartibini belgilaydi. 1. Ushbu Nizom barcha akademik litseylarga nisbatan tatbiq etiladi, harbiy akademik litseylar bundan mustasno. 2. Akademik litseylarda oʻqituvchi lavozimiga nomzodlar tanlov asosida ishga qabul qilinadi. Tanlov boʻsh (vakant) boʻlgan oʻqituvchi lavozimlariga eʼlon qilinadi. 3. Tanlov mazkur Nizomga asosan tuziladigan Akademik litseyning oʻqituvchi lavozimiga nomzodlarni tanlab olish boʻyicha komissiya (bundan buyon matnda Tanlov komissiyasi deb yuritiladi) tomonidan oʻtkaziladi. 4. Akademik litseylarning oʻqituvchi lavozimiga oʻtkaziladigan tanlovda oliy maʼlumotga ega boʻlgan shaxslar ishtirok etadi. 5. Akademik litseylarga soatbay haq toʻlash shartlarida jalb etiladigan oʻqituvchilar tanlovda ishtirok etmagan holda rasmiylashtiriladi. 6. Akademik litseylarda oʻqituvchi lavozimini egallash uchun oʻtkaziladigan tanlovda nomzodlar oʻz arizalariga asosan ishtirok etadi. 7. Oʻzbekiston Respublikasining “Pedagogning maqomi toʻgʻrisida”gi Qonunining 15-moddasi birinchi va ikkinchi qismlarida qayd etilgan shaxslar tanlovga qoʻyilmaydilar. 8. Akademik litseylarda oʻqituvchilar tanlovini oʻtkazish boʻyicha taxminiy savollar majmui akademik litseylardagi har bir oʻqituvchi mutaxassisligi boʻyicha alohida tegishli oliy taʼlim muassasalari tomonidan ishlab chiqiladi. 9. Akademik litseylarda oʻqituvchi lavozimi boʻshagan kundan boshlab 10 kun ichida akademik litseyning manzili va murojaat etish uchun telefon raqamlari koʻrsatilgan holda boʻsh (vakant) oʻqituvchi lavozimiga tanlov oʻtkazish toʻgʻrisida ommaviy axborot vositalarida, Kambagʻallikni qisqartirish va bandlik vazirligining milliy vakansiyalar bazasi (ish.mehnat.uz)da va akademik litseyning rasmiy veb-saytida eʼlon beriladi. 10. Tanlovda ishtirok etish uchun nomzodlardan onlayn ariza, soʻrovnoma (rezyume)larni ommaviy axborot vositalarida, milliy vakansiyalar bazasi (ish.mehnat.uz)da va akademik litseyning veb-saytida qabul qilish eʼlon berilgan kundan boshlanadi va 20 kun davom etadi. 14. Tanlovda ishtirok etish uchun nomzodlardan hujjatlarni qabul qilish muddati tugaganda tanlovda ishtirok etish uchun hujjatlarni topshirgan nomzodlarning soni 1 nafardan oshmasa, tanlov oʻtkazilmaydi va akademik litsey tomonidan tanlov oʻtkazish toʻgʻrisidagi eʼlon qaytadan beriladi. 15. Tanlov oʻtkazish uchun akademik litsey direktorining buyrugʻi bilan toq sondagi kamida 5 kishidan iborat quyidagi tarkibda komissiya tuziladi: komissiya raisi — akademik litsey direktori (u boʻlmaganda, uning vazifasini bajaruvchi shaxs); komissiya raisi oʻrinbosari — oliy taʼlim muassasasi taʼlim sifatini nazorat qilish boʻlimi xodimi; komissiya kotibi — akademik litseyning kadrlar boʻyicha inspektori; komissiya aʼzolari — akademik litseyning direktor oʻrinbosari, tegishli oliy taʼlim muassasasi va akademik litseyning 3 nafar tajribali pedagogik ish stajiga va malaka toifasiga ega boʻlgan oʻqituvchilar. 16. Tanlov ikki bosqichda — test va suhbat shaklida oʻtkaziladi. 17. Tanlov nomzodlardan hujjatlarni qabul qilish tugagandan keyin 10 kun ichida va har bir bosqich boʻyicha alohida kunlarda oʻtkaziladi. Tanlov boʻlib oʻtadigan kuni va vaqti haqida tanlov oʻtkazilishidan kamida 3 kun oldin komissiya kotibi tomonidan nomzodlarga xabar beriladi va bir vaqtning oʻzida akademik litseyning eʼlonlar taxtasiga osib qoʻyiladi hamda akademik litseyning rasmiy veb-saytida eʼlon qilinadi. 18. Test savollari tanlov oʻtkazilayotgan oʻqituvchi lavozimi mutaxassisligi boʻyicha tuziladi. 19. Test savollari komissiya raisi tomonidan tasdiqlanadi. 20. Test savollari va ularning javoblari komissiya kotibida saqlanadi va u ularning oshkora qilinmasligi uchun masʼul hisoblanadi. 21. Tanlov oʻtkazish uchun akademik litsey tomonidan alohida auditoriya ajratiladi. 22. Tanlov oʻtkazilayotgan auditoriyaga mikrokalkulyator, jadval, kitob, uyali telefon, kompyuter, telekommunikatsiya vositalari va shpargalkalar olib kirish taqiqlanadi. 23. Nomzodga test topshiriqlarini bajarish uchun 40 ta test savoli beriladi. 24. Test savollarini yechish uchun 2 soat vaqt beriladi. 25. Nomzodlarga beriladigan test savollari kitob shaklida boʻladi va uning titul varagʻida nomzodning F.I.O., tanlov oʻtkazilgan kun, test savollariga berilgan javoblarni tekshirish natijalari va tekshirgan shaxsning (shaxslarning) F.I.O. va imzosi koʻrsatiladi. 26. Har bir test savolida 4 tadan javob varianti beriladi. Nomzodlar test savollarini yechishda faqat bitta toʻgʻri javobni belgilashi lozim. Toʻgʻri javob test savoli kitobidagi test savolining oʻzida belgilanadi. Bunda test savolida berilgan variantlardan (A, B, C, D) biri havorang pastali sharikli ruchkadan foydalanilgan holda doiraga olish orqali belgilanadi. Javoblarni belgilashda oʻchirish va tuzatishlarga hamda bir nechta javobni belgilashga yoʻl qoʻyilmaydi. Javoblar toʻgʻri belgilanishi uchun nomzod shaxsan javobgardir. Javoblarni notoʻgʻri belgilagan nomzodlarning eʼtirozi koʻrib chiqilmaydi. 27. Test sinovlarini oʻtkazish vaqtida nomzodning auditoriyadan chiqishi taqiqlanadi, nomzodning sogʻligʻi yomonlashgan holatlar bundan mustasno. 28. Test sinovlarini oʻtkazish vaqtida test sinovlari oʻtkazilayotgan auditoriyada nomzodlar va komissiya aʼzolaridan tashqari boshqa shaxslarning boʻlishi taqiqlanadi. 29. Test sinovlarini oʻtkazishni boshlashdan avval komissiya kotibi nomzodlarga tanlov oʻtkazish tartibini tushuntirishi shart. 30. Test topshiriqlarini belgilangan muddatdan oldin bajargan yoki test topshiriqlarini bajarish uchun ajratilgan vaqt tugagach, nomzodlar test materiallarini komissiya kotibiga topshiradi. 31. Komissiya aʼzolari test sinovlari oʻtkazilgandan soʻng 3 soat ichida test savollariga berilgan javoblarni tekshirib, natijalarni (toʻgʻri va notoʻgʻri javoblar soni) tegishlicha har bir nomzodning test kitobi titul varagʻiga yozib qoʻyishi shart. 32. Nomzodning test savollariga bergan toʻgʻri javoblari komissiya tomonidan berilgan har bir toʻgʻri javob uchun — 2,5 ball bilan baholanadi. 33. Test sinovlari natijalari test sinovlari oʻtkazilgan kunda nomzodlarga eʼlon qilinadi. 34. Test sinovlari natijalariga koʻra 71 balldan yuqori ball toʻplagan nomzodlar test sinovlaridan muvaffaqiyatli oʻtgan hisoblanadi va ular tanlovning keyingi bosqichiga qoʻyiladi. 35. Suhbat tanlov oʻtkazilayotgan oʻqituvchi lavozimining mutaxassisligi va pedagogika boʻyicha savol-javob shaklida oʻtkaziladi. Bunda savollar biletida 5 ta savol beriladi. 36. Savollar bileti komissiya raisi tomonidan tasdiqlanadi. 37. Nomzodlar suhbat oʻtkaziladigan auditoriyaga kiritilgan vaqtda savollar biletlari orasidan birini tanlab oladi. 38. Nomzodlarga savollar biletidagi savollarga tayyorlanish uchun 20 daqiqa vaqt beriladi. 39. Biletdagi savollarga belgilangan muddatdan oldin javob berish uchun tayyor boʻlgan yoki biletdagi savollarga tayyorlanish uchun ajratilgan vaqt tugagach, nomzod komissiya aʼzolariga oʻz biletidagi savollarni navbat bilan oʻqib eshittiradi va ushbu savollarga ogʻzaki javob beradi. 40. Nomzodning savollarga bergan toʻgʻri javoblari komissiya tomonidan berilgan har bir toʻgʻri javob uchun — “20” ballik tizimda baholanadi. 41. Nomzod tomonidan savolga javob berilgandan soʻng, komissiyasining har bir aʼzosi nomzodga oʻzining bahosini qoʻyadi. Komissiya aʼzolari tomonidan qoʻyilgan baholar muhokama qilinib, oʻquvchiga oʻrtacha arifmetik ball qoʻyiladi. 42. Suhbat natijalari suhbat yakunlangandan soʻng nomzodlarga eʼlon qilinadi. 43. Oʻrtacha arifmetik balli “60” balldan kam boʻlgan nomzod suhbatdan oʻtmagan hisoblanadi. 44. Suhbatdan muvaffaqiyatli oʻtgan (oʻrtacha arifmetik balli “60” va undan yuqori boʻlgan) nomzodlar komissiya qaroriga asosan tanlovdan oʻtgan hisoblanadi va akademik litseyning oʻqituvchisi lavozimiga tavsiya etiladi. 45. Tanlov oʻtkazish natijalari komissiya bayoni bilan rasmiylashtiriladi. 46. Tanlovga kelmagan nomzodlar uchun qoʻshimcha tanlov oʻtkazilmaydi. 47. Tanlov natijasidan norozi boʻlgan nomzodlar akademik litsey direktorining buyrugʻi bilan tuziladigan apellyatsiya komissiyasiga apellyatsiya berish huquqiga ega. 48. Apellyatsiya komissiyasi tarkibiga komissiya faoliyatida ishtirok etmagan akademik litsey xodimlari orasidan komissiya raisi va kamida toʻrt nafar aʼzo kiritiladi. Nomzod tanlov natijasidan norozi boʻlgan taqdirda, tanlov natijasi eʼlon qilingan vaqtdan boshlab 24 soat davomida apellyatsiya berishi mumkin. Nomzod tomonidan berilgan apellyatsiya apellyatsiya komissiyasi tomonidan 24 soat ichida koʻrib chiqilishi lozim. 49. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladi.